text: Lego-penge i parcelhuse
  28 juni 2013 kl. 14.22
  Danmarks største typehusfirma er kommet på lokale hænder. Et mindre konsotium med Lego-familiens pengetank, Kirkbi, i spidsen har overtaget 50,1 procent af ejerskabet i Huscompagniet med hovedsæde i Horsens.
  Den nordiske kapitalfond FSN Capital har solgt aktieposten, men fonden bevarer kontrollen med typehusfirmaet.
  Kirkbi har alene investeret i præferenceaktier, der betyder, at de får den første del af afkastet, men samtidig giver afkald på indflydelse i selskabet, oplyser dagbladet Børsen.
  - Huscompagniet er et markedsledende selskab, som har klaret sig rigtig godt igennem den økonomiske krise. Vi ser det som en attraktiv mulighed for at realisere et stabilt afkast med en fornuftig risiko, siger Thomas Lau Schleicher, vicepresident i Kirkbi, til avisen.
  
  Har en stor del af markedet
  FSN Capital købte Huscompagniet af kapitalfonden Axcel for omkring en milliard kroner i 2011.
  Huscompagniet har været i stand til at vokse i et særdeles trægt marked for husbyggeri.
  Sidste år solgte firmaet 832 huse mod 715 året før. Omsætningen blev på 1,3 milliard kroner med et plus på den primære drift på 175 millioner kroner. 30 millioner kroner mere end året før.
  Det samlede parcelhusbyggeri er nede på 3.000 huse om året.
  Huscompagniet kan sikret sig til fortsat vækst ved at opkøbe byggegrunde over hele landet.
  